Mill-1 ta' Lulju, kull prodott li jinxtara online u jiġi impurtat mill-Unjoni Ewropea (UE) se tibda titħallas il-VAT fuqu. Dan tħabbar mill-Kummissjoni Ewropea li qalet ukoll li l-prezz ta' dak li jinxtara mhux se jagħmel differenza. Dawn ir-regoli l-ġodda, saħqet il-Kummissjoni, qed jiġu introdotti biex "jiġu żgurati kundizzjonijiet aktar ekwi għan-negozji kollha, biex jiġi ssimplifikat il-kummerċ elettroniku u biex jntroduċu trasparenza akbar għax-xerrejja tal-UE". Apparti minn hekk, ir-regoli l-ġodda se jidħlu fis-seħħ biex jiġu aġġornati r-regoli tal-VAT li ilhom fis-seħħ mill-1993, kif ukoll biex jiġi evitat l-abbuż li jsir minn bejgħ online. Bħalissa skont ir-regoli tal-VAT, oġġetti li jiswew inqas minn €22 huma eżenti mill-VAT. Ma' dan, il-prodotti impurtati minn barra l-UE jridu jgħaddu mid-Dwana u l-VAT, u jridu jitħallsu miżati żejda biex il-prodotti jiġu pproċessati. Aktar dwar xirjiet ta' inqas minn €22: Se tħallas il-VAT ukoll meta x-xirja online tiswa inqas minn €22 Bidliet oħra li se jgħinu lill-bejjiegħa Filwaqt li bħalissa l-bejjiegħa jridu jirreġistraw id-dettalji tal-VAT f'kull stat tal-UE meta jinqabeż ċertu ammont, bir-regoli l-ġodda l-limitu se jkun wieħed komuni ta' €10,000. Biex ikun aktar faċli għall-kumpaniji li jbigħu fi Stati Membri oħrajn, il-bejjiegħa online se jkunu jistgħu jirreġistraw għall-portal elettroniku Punt Uniku ta' Servizz (OSS) li permezz tiegħu jkunu jistgħu jieħdu ħsieb l-obbligi tal- VAT kollha tagħhom għall-bejgħ fl-UE kollha. Il-bejjiegħa mhux mill-UE se jkunu jistgħu jirreġistraw għall-Punt Uniku ta' Servizz għall-Importazzjoni (IOSS). Il- bejjiegħa mhux mill-UE se jkunu jistgħu jirreġistraw aħjar għall-VAT fl-UE. Din tiżgura li kull pagament isir waqt il-ħlas tal-prodott, u b'hekk ma jiġu mħallsa l-ebda miżati postali jew tad-Dwana. L-iskemi se jkunu aktar trasparenti u siguri għall-konsumaturi li jixtru online, żiedet il-Kummissjoni Ewropea. Miżura oħra marbuta mal-VAT f'Malta: Jitla' għal €20,000 il-limitu tal-eżenzjoni mill-VAT .td_uid_3_60db4301990cd_rand.td-a-rec-img{text-align:left}.td_uid_3_60db4301990cd_rand.td-a-rec-img img{margin:0 auto 0 0}